पाएं अपने शहर की ताज़ा ख़बरें और फ्री ई-पेपरडाउनलोड करें
भिंड। रौन क्षेत्र के गांव थनूपुरा में 16 वर्षीय किशोरी नीलम सिंह राजावत की रहस्यमय मौत को ऑनर किलिंग मानकर चल रही पुलिस का शक और पुख्ता हो गया है। पोस्टमार्टम रिपोर्ट में युवती की गला दबाकर हत्या करना दर्शाया गया है। सोमवार को पुलिस ने हत्या और साक्ष्य को मिटाने का प्रकरण अज्ञात पर दर्ज कर लिया है।
डॉक्टरों के पैनल ने किया साफ- यह तो ऑनर किलिंग ही है : पहूज नदी से बरामद किए गए नीलम के शव का पीएम करने वाले डॉक्टरों के पैनल ने रविवार की शाम को ही एएसपी धर्मवीर सिंह से बातचीत में यह साफ कर दिया था कि नीलम की मौत सुसाइड नहीं है बल्कि गला दबाकर की गई हत्या है। चूंकि मृतका के परिजन ने ही उसके शव को जलदाह के लिए पहूज नदी में बहा दिया था, इसलिए प्रथम दृष्टया यह मामला ऑनर किलिंग का ही है। हालांकि पर्याप्त साक्ष्य न होने के कारण फिलहाल पुलिस ने अज्ञात आरोपियों के खिलाफ नीलम की हत्या करने और लाश को बहा कर साक्ष्य मिटाने के आरोप में धारा 302, 201 का मामला दर्ज किया है।
पीएम रिपोर्ट से मामला साफ
॥ पीएम रिपोर्ट में साफ हुआ है कि नीलम की मौत सुसाइड नहीं बल्कि हत्या है। उसे गला दबाकर मारा गया है। जांच के दौरान शक के आधार पर हम नीलम के परिजन से पूछताछ करेंगे और इस मामले का जल्द राजफाश करेंगे।
धर्मवीर सिंह यादव,एडीशनल एसपी, भिंड
परिजन कठघरे में
पिता नरेंद्र सिंह ने नीलम की मौत को सुसाइड क्यों बताया? जबकि पीएम रिपोर्ट में गला दबाकर हत्या की पुष्टि हुई है।
यदि नीलम की मौत सुसाइड थी तो पिता व परिजन ने पुलिस को सूचित किए बिना जलदाह क्यों किया?
जलदाह करने के लिए पुलिस के साथ गांव के लोगों को भी सूचना क्यों नहीं दी गई?
जलदाह में शामिल होने वाले नीलम के पिता और रिश्तेदारों की भूमिका क्या मौत में भी है?
संदेह के घेरे में पिता, परिजन से होगी पूछताछ
31 मई को नीलम सिंह के पिता नरेंद्र सिंह राजावत ने रौन थाना पुलिस को बयान दिया था कि नीलम के कक्षा दसवीं की परीक्षा में कम नंबर आए थे, इस कारण 26 मई को घर पर ही उसने फांसी लगा थी। उन्होंने उसके शव को फंदे से उतार कर जलदाह के लिए पहूज नदी में बहाया था। लेकिन पीएम रिपोर्ट यह कह रही है कि यह आत्महत्या नहीं है।
न ही लटकने की वजह से नीलम की मौत हुई है बल्कि उसे रस्सी या फिर हाथों से गला दबाकर मारा गया है, इस कारण नीलम के पिता की भूमिका संदिग्ध प्रतीत हो रही है। अब पुलिस पिता पर अपना शक केंद्रित करते हुए इस मामले की जांच कर रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva bho_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn